Izvor: N1

Poslednje istraživanje Ipsos stratedžik marketinga pokazuje da bi Aleksandar Vučić pobedio u prvom krugu predsedničkih izbora.

Prema rezultatima istraživanja, koje je objavio Blic, Vučić ima 52,3 odsto podrške birača, dok Saša Janković prvi put bolje stoji od Vuka Jeremića - 13,9 odsto prema 13,3 odsto.

Prema rečima direktora Sektora za istraživanje javnog mnenja Ipsosa Marka Uljarevića, ne treba otpisati ni lidera radikala Vojislava Šešelja, čija je podrška trenutno 11 odsto.

Kad je reč o mogućoj promeni rejtinga, Uljarević kaže da treba sačekati odluku Dosta je bilo - da li će imati svog kandidata ili će podržati nekog od onih koji su najavili kandidaturu.

"Ne zna se ni da li će u trku ući i lideri LDP i LSV, Čedomir Jovanović i Nenad Čanak", kaže Uljarević.

Prema navedenom istraživanju, na petom mestu je lider Dveri Boško Obradović sa 3,7 odsto podrške, a zatim slede Jovanović sa 2,4 odsto i Čanak sa 1,7 odsto.

Kandidat DSS Aleksandar Popović i predsednik opštine Čajetina Milan Stamatović imaju po 0,8 odsto podrške birača prema istraživanju Ipsosa.